รองนายกรัฐมนตรีและรัฐมนตรีว่าการกระทรวงพาณิชย์ เผย ร้านธงฟ้าทั่วประเทศเตรียมจำหน่ายหน้ากากอนามัย 2.50 บาท
รองนายกรัฐมนตรีและรัฐมนตรีว่าการกระทรวงพาณิชย์ เผย ร้านธงฟ้าทั่วประเทศเตรียมจำหน่ายหน้ากากอนามัย 2.50 บาท นายจุรินทร์ ลักษณะวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยภายหลังเป็นประธานเปิดโครงการจำหน่ายหน้ากากอนามัย พาณิชย์จัดให้ ช่วยไทยเป็นธรรม ว่า ในวันนี้กระทรวงฯ ได้จำหน่ายสินค้าหน้ากากอนามัยให้กับประชาชนในราคาที่เป็นธรรม ณ สำนักงานปลัดกระทรวงพาณิชย์ จำนวน 2 แสนชิ้น ในราคาชิ้นละ 2.50 บาท จำกัดการซื้อคนละ 10 ชิ้น ซึ่งจะจำหน่ายจนกว่าสินค้าจะหมด และในวันจันทร์ที่ 10 กุมภาพันธ์นี้ กระทรวงฯ จะกระจายหน้ากากอนามัยทั่วประเทศ จำนวน 5 แสนชิ้น เพื่อจำหน่ายในร้านธงฟ้า 820 ร้านทั่วประเทศ โดยจำหน่ายในราคาชิ้นละ 2.50 บาท เช่นเดียวกัน ซึ่งสอดคล้องกับต้นทุน พร้อมทั้งสั่งการให้ผู้ผลิตต้องจำหน่ายไม่เกินในราคานี้นอกจากนี้ ยังได้กำชับไปยังผู้ผลิตประมาณ 10 ราย ให้เพิ่มกำลังการผลิตด้วย ซึ่งเชื่อว่าจะผลิตได้ทันและเพียงพอต่อความต้องการ เพราะใน 1 วัน สามารถผลิตได้ 5 ล้านชิ้น แต่ยังต้องให้ประชาชนซื้อในจำนวนจำกัด ซึ่งขณะนี้อยู่ในช่วงของสถานการณ์ฝุ่น PM2.5 และไวรัสโคโรนา หน้ากากอนามัยจึงเป็นสินค้าที่ประชาชนต้องการเป็นอย่างมาก ส่วนการกระจายสินค้า ได้สั่งการให้ผู้ผลิตกระจายสินค้าผ่านช่องทางจำหน่ายทั่วประเทศให้ทั่วถึงและกำหนดให้ส่งเพิ่มไปยังประชาชนที่ต้องการ เช่น ที่ทำเนียบรัฐบาล ซึ่งจะจำหน่าย 15 วัน ในจำนวน 3 แสนชิ้น โดยวานนี้ 7 กุมภาพันธ์ ได้เริ่มจำหน่ายเป็นวันแรก ส่วนการที่องค์การเภสัชกรรมจำหน่ายในราคาชิ้นละ 1 บาทนั้น ต้องไปสอบถามว่าต้นทุนขององค์การเภสัชกรรมราคาเท่าไหร่ ซึ่งตนไม่ทราบต้นทุนการผลิต เนื่องจากองค์การเภสัชกรรม ก็เป็นผู้ผลิตหน้ากากอนามัยเหมือนกันส่วนที่มีการขายหน้ากากอนามัยเกินราคาในโลกออนไลน์นั้น ตนได้ให้หน่วยงานที่เกี่ยวข้องไปดำเนินการในเรื่องนี้แล้ว ซึ่งอธิบดีกรมการค้าภายในจะเป็นผู้ชี้แจงให้สื่อได้รับทราบอีกครั้งในส่วนของบรรยากาศการจำหน่ายหน้ากากอนามัยตลอดช่วงเช้าวันนี้มีประชาชนมารอกซื้อหน้ากากอนามัยก่อนเวลา 9.00 น. เป็นจำนวนมาก โดยมีเจ้าหน้าที่คอยดูแล เพื่อให้ประชาชนต่อแถวรอซื้ออย่างเป็นระเบียบ ด้านนางกมลชนก สุดโททอง ประชาชนที่มารอซื้อสินค้า เปิดเผยว่า มารอซื้อตั้งแต่เวลา 8.30 น. ซึ่งหน้ากากอนามัยจำเป็นอย่างมากต่อการดำเนินชีวิตและขณะนี้หาซื้อได้ยากนอกจากนี้ นายจุรินทร์ ยังกล่าวเพิ่มเติมอีกว่า กระทรวงฯ ได้จับกุมผู้จำหน่ายหน้ากากอนามัยเกินราคา มีจำนวนทั้งสิ้น 11 ราย โดยมีหลักฐานทั้งหมด เช่น หน้ากาก N95 ขาย 80-100 บาท และหน้ากากพื้นเขียว ขาย 10-25 บาท ซึ่งขอให้ผู้ค้าอย่าค้ากำไรเกินควร